b'\n_START_ARTICLE_\nKarboksyylihapot\n_START_PARAGRAPH_\nKarboksyylihapot ovat orgaanisia yhdisteit\xc3\xa4, joissa funktionaalinen ryhm\xc3\xa4 on karboksyyliryhm\xc3\xa4 -COOH._NEWLINE_Esimerkkej\xc3\xa4 yleisist\xc3\xa4 karboksyylihapoista ovat aminohapot sek\xc3\xa4 etikkahappo. Saippuat ovat t\xc3\xa4rkeit\xc3\xa4 karboksyylihappojen suoloja.\n_START_SECTION_\nHappamuus\n_START_PARAGRAPH_\nKarboksyylihapot ovat heikkoja happoja. Esimerkiksi laimeassa (0,1\xc2\xa0M) etikkahappoliuoksessa kaksi prosenttia happo\xc2\xadmolekyyleist\xc3\xa4 on luovuttanut protonin. Vahva happo, kuten typpihappo, hajoaa ioneiksi t\xc3\xa4ydellisesti._NEWLINE_Karboksyylihapot ovat huomattavasti happamampia kuin alkoholit, vaikka molemmat luovuttavat vedyn hydroksyyliryhm\xc3\xa4st\xc3\xa4 (-OH). T\xc3\xa4m\xc3\xa4 johtuu siit\xc3\xa4, ett\xc3\xa4 karboksylaatti-ionin negatiivinen varaus voi jakautua kahden happiatomin kesken. Varauksen jakautuminen vakauttaa ionia. Alkoholissa vastaavan anionin varaus keskittyy yhteen happiatomiin.\n_START_SECTION_\nVetysidokset\n_START_PARAGRAPH_\nKarboksyylihapot voivat muodostaa vetysidoksia. Vetysidosten vuoksi lyhytketjuiset karboksyylihapot liukenevat hyvin poolisiin liuottimiin, kuten veteen, mutta ne, joissa on kuusi hiiliatomia tai enemm\xc3\xa4n, ovat k\xc3\xa4yt\xc3\xa4nn\xc3\xb6ss\xc3\xa4 liukenemattomia. Koska vetysidokset ovat heikkoja dispersiovoimia vahvempia, karboksyylihappojen kiehumispisteet ovat moolimassaan verrattuna korkeita. Nestem\xc3\xa4isess\xc3\xa4 ja kiinte\xc3\xa4ss\xc3\xa4 olomuodossa karboksyylihapot ovat p\xc3\xa4\xc3\xa4asiassa dimeerein\xc3\xa4, joissa kaksi vetysidosta muodostuu kahden happomolekyylin v\xc3\xa4lille._NEWLINE_ _NEWLINE_Karboksyylihappodimeeri (vetysidokset on merkitty katkoviivoin)\n_START_SECTION_\nKarboksyylihappojen ryhmi\xc3\xa4\n_START_PARAGRAPH_\nRasvahapot ovat haarautumattoman hiiliketjun omaavia monokarboksyylihappoja, joissa hiiliatomien lukum\xc3\xa4\xc3\xa4r\xc3\xa4 on parillinen. Ne voivat olla tyydyttym\xc3\xa4tt\xc3\xb6mi\xc3\xa4 tai tyydyttyneit\xc3\xa4 sen mukaan, onko molekyyliss\xc3\xa4 ainakin yksi  kaksoissidos. Rasvat ovat rasvahappojen ja glyserolin muodostamia estereit\xc3\xa4. _NEWLINE_On my\xc3\xb6s monia biokemiallisesti t\xc3\xa4rkeit\xc3\xa4 karboksyylihappoja, joissa karboksyyliryhm\xc3\xa4n lis\xc3\xa4ksi on muitakin funktionaalisia ryhmi\xc3\xa4. Sellaisia ovat esimerkiksi aminohapot, jotka ovat proteiinien rakenneosia. Niiss\xc3\xa4 on karboksyyliryhm\xc3\xa4n lis\xc3\xa4ksi aminoryhm\xc3\xa4 -NH\xe2\x82\x82._NEWLINE_Hydroksihapoissa on karboksyyliryhm\xc3\xa4n lis\xc3\xa4ksi hydroksyyliryhm\xc3\xa4 -OH hapon hiilivetyosassa. Sellaisia ovat esimerkiksi maitohappo, omenahappo ja sitruunahappo.'